በሆዱ ኮኬይን የተባለ ዕፅ ይዞ የተገኘው ናይጄሪያዊ ክስ ተመሠረተበት
  ለማዘዋወር ልዩ ፈቃድ የሚያስፈልገውን ኮኬይን የተባለ 1,699 ግራም ወይም 83 ፍሬ አደገኛ ዕፅ ከብራዚል ሳኦል ከተማ ወደ ናይጄሪያ ሌጎስ ይዞ ለመሄድ ሲሞክር፣ ኢትዮጵያ ውስጥ ጥር 14 ቀን 2009 ዓ.ም. ከምሽቱ 3 ሰዓት ላይ በቁጥጥር ሥር የዋለው ናይጄሪያዊ ጥር 30 ቀን 2009 ዓ.ም.  ክስ ተመሠረተበት፡፡በፌዴራል ከፍተኛ ፍርድ ቤት 18ኛ ወንጀል ችሎት ክስ የተመሠረተበት ሚስተር ቹኩውኢሜክ ኡዴዜ በቁጥጥር ሥር የዋለው፣ በኢትዮጵያ አየር መንገድ ቦሌ ዓለም አቀፍ ኤርፖርት ለትራንዚት ባረፈበት ወቅት መሆኑን ጠቅላይ ዓቃቤ ሕግ የመሠረተው ክስ ያስረዳል፡፡በቦሌ ዓለም አቀፍ ኤርፖርት የአደገኛ ዕፅ ክትትልና ቁጥጥር ሠራተኞች ፍተሻ ሲያደርጉ፣ ተከሳሹ  በሆዱ ዕፅ መያዙን ማረጋገጣቸውን ክሱ ይገልጻል፡፡ተከሳሹ በቁጥጥር ሥር በዋለበት በዕለቱ 24 ፍሬ ከሆዱ መውጣቱንና ጥር 15 ቀን 2009 ዓ.ም. ደግሞ ቀሪ 59 በድምሩ 83 ፍሬ ወይም 1,699 ግራም የኮኬይን ዕፅ እንዲወጣ፣ ዓቃቤ ሕግ በክሱ ገልጿል፡፡ በመሆኑም እንዳይመረት፣ እንዳይዘዋወርና በጥቅም ላይ እንዳይውል የተከለከለ አደገኛ ዕፅ ይዞ መገኘትና ማዘዋወር የወንጀል ክስ ተመሥርቶበታል፡፡ 